Ливърпул
Ливърпул () е град в Северозападна Англия, разположен от северната страна на естуара на река Мърси. Градът е административен център на графство Мърсисайд. Ливърпул е град и столичен квартал в Мърсисайд, Англия. С население от 498 042 души през 2019 г., това е десетият по големина английски град.  Според данни от 2011 г., градската зона на Ливърпул (без предградията) има 864 122 жители (6-та по големина градска зона в Обединеното кралство), а населението на цялата агломерация е 2 241 000 души.

История 
Въпреки че разполага с харта, дадена му от крал Джон Безземни през 1207 г., когато затлачването на устието на река Ди лишава Честър от водещата позиция в търговията с Ирландия и когато се разраства търговията с роби. Именно последната води до построяването на първия док през 1715 г. Оттогава до забраната на тази търговия в Британската империя през 1807 г. Ливърпул има водеща роля в търговията с роби срещу огнестрелно оръжие, алкохол и текстилни стоки. Стоките са превозвани с 1700 кораба до Западна Африка, където са разменяни срещу роби, които са откарвани до Антилските острови и Америка, където отново са разменяни срещу захар, ром, тютюн и памук.

И по-късно Ливърпул запазва търговското си влияние, тъй като в периода 1830 – 1930 г. от града до Америка и Австралия са превозени повече от 9 милиона европейски емигранти. По това време доковата мрежа в пристанището е с дължина повече от 7 мили. Значението на града и пристанището не отслабват и през Втората световна война, когато тук пристигат стоките и другите запаси от Америка, както и един милион презокеански войници в подготовка за Втория фронт (1944). Пак оттук се координират трансатлантическите конвои и битката с германските подводници. Същевременно градът е обект на ожесточени германски бомбардировки.

След войната Ливърпул преживява десетилетия на икономическа разруха, която за района е много по-тежка, отколкото за други английски градове. Едва през 1990-те години в Ливърпул започва оживление поради успешната замяна на традиционните индустрии с дейности в областта на информационните технологии, биотехнологиите и финансовите услуги.

Забележителности 
В Ливърпул има две големи катедрали – англиканска и католическа. Англиканската катедрала е построена от червен пясъчник в неоготически стил в периода 1902 – 1978 г. и е най-голямата на Острова. Тя е дело на сър Джайлс Джилбърт Скот. Кулата ѝ е с височина 110 m и от нея се разкрива гледка към града и околностите.

Католическата общинска катедрала е завършена през 1967, дело на сър Едуин Лютиен, по-голяма от „Св. Петър“ в Рим. Има модерен вид с кръгла форма; наричана е от местните жители „Вигвама на Пади“ и „Комина на Мърси“.

Изключително ефектни са трите сгради в района на пристанището:
 Сградата на пристанището, построена 1907
 Сградата на параходството „Кунард“ – в стила на италиански дворец, построена 1913
 Сградата „Ливър“, изградена като сграда на дружеството „Роял Ливър“ (1910), висока 97 m, на върха ѝ е поставена медна скулптура на птицата ливър (5,5 m), която е символ на града.

Централната гара на Ливърпул „Лайм Стрийт“ по време на построяването се (1867) е била най-голямата в света. Албърт Док е построен през 1846, когато пристанището на града е било световен лидер, и се използва до 1972 г. През следващото десетилетие е реконструиран в бизнес и културен център.

Ливърпул е и родното място на една от най-значимите рок-групи в историята на музиката – Бийтълс и от 2001г. летището носи името на Джон Ленън.

През 2008 г. градът е европейска столица на културата.

Спорт 
Градът има 2 професионални футболни отбора – „Ливърпул“ и „Евертън“. Тимът „Транмиър Роувърс“ погрешно е считан за отбор от Ливърпул. Действително той е от град Бъркънхед, който се намира зад река Мърси.

Побратимени градове 
  Кьолн, Германия
  Коринто, Никарагуа
  Дъблин, Ирландия
  Ливърпул, Нов Южен Уелс, Австралия
  Одеса, Украйна
  Бургас, България
  Ротердам, Холандия
  Шанхай, Китай
  Халифакс, Канада

Известни личности 
 Родени в Ливърпул
 Стивън Бакстър (р. 1957), писател
 Клайв Баркър (р. 1952), писател
 Кенет Боулдинг (1910 – 1993), икономист
 Джон Ленън (1940 – 1980), музикант
 Пол Макган (р. 1959), киноартист
 Пол Маккартни (р. 1942), музикант и композитор
 Мей Уити (1865 – 1948), актриса
 Пийт Бърнс (1959–), музикант

 Починали в Ливърпул
 Матю Арнолд (1822 – 1888), писател

 Други личности, свързани с Ливърпул
 Шаби Алонсо (р. 1981), испански футболист, работи в града от 2004
 Рафаел Бенитес (р. 1960), испански футболен треньор, работи в града от 2004
 Стивън Джерард (р. 1980), английски футболист, възпитаник на отбора на Ливърпул
 Йежи Дудек (р. 1973), полски футболист, работи в града от 2001
 Константинос Кавафис (1863 – 1933), поет, живее в града през 1870 – 1882
 Рей Клемънс (р. 1948), футболист, работи в града през 1967 – 1981
 Иън Ръш (р. 1961), футболист, работи в града през 1980 – 1987 и 1988 – 1996
 Роби Фаулър (р. 1975), английски футболист, познат като легендарна фигура в отбора на Ливърпул.
 Натаниел Хоторн (1804 – 1864), американски писател, консул в града през 1853 – 1857
 Уейн Рууни (р. 1986), английски футболист, възпитаник на Евертън

Външни препратки 

 Официален сайт

Източници